Երեկ Կիևի հիվանդանոցում մահացել է երեք ամիս առաջ հարձակման ենթարկված 33-ամյա քաղաքացիական ակտիվիստ Կատերինա Հանձյուկը: Հուլիսի 31-ին Խերսոնում անհայտ անձը նրա դեմքին ծծմբաթթու էր լցրել, ինչի հետևանքով ակտիվիստը ծանր այրվածքներ էր ստացել և տեղափոխվել էր նախ Խերսոնի շտապօգնության հիվանդանոց, այնտեղից էլ Կիևի հիվանդանոցի այրվածքաբանության բաժին: Երեկ երեկոյան հարյուրավոր աջակիցներ հավաքվել են հիվանդանոցի շենքի մոտ՝ պահանջելով պատասխանատվության ենթարկել հարձակվողին: Կատերինա Հանձյուկը հայտնի էր որպես ոստիկանության շրջանում կոռուպցիայի դեմ պայքարի ակտիվիստ: Այս օրերին Ուկրաինայում առավել հաճախակի են դարձել հարձակումները քաղաքացիական ակտիվիստների վրա: Թուրքիայում աշխատանքային այցով գտնվող Ուկրաինայի նախագահ Պետրո Պորոշենկոն ցավակցություն է հայտնել Կատերինա Հանձյուկի ընտանիքին և իրավապահներին կարգադրել է ամեն ինչ անել՝ հարձակվողին բացահայտելու և պատասխանատվության ենթարկելու համար: Այդ գործով այսօրվա դրությամբ կա 5 ձերբակալված կասկածյալ, սակայն դեռ հայտնի չէ, թե ով է պատվիրել հարձակումը Կատերինա Հանձյուկի վրա: